Alfred Bernhard Sarlin

Alfred (Alfrid) Bernhard Sarlin (2. joulukuuta 1860 Tuusniemi – 4. elokuuta 1919 Helsinki) oli suomalainen tilanomistaja, vapaa-ajattelija ja toimittaja. Hän käytti myös nimimerkkiä Asa Jalas.

Sarlinin vanhemmat olivat rovasti Bernhard Kristfrid Sarlin ja Amanda Lovisa Roschier. Hän kävi 1870–1875 Kuopion lyseota ja suoritti 1877–1879 Helsingin Polyteknillisen opiston alkuluokat. Sarlin valmistui agronomiksi 1881 Mustialan maanviljelysoppilaitokseta.

Sarlin toimi vuoteen 1891 saakka maanviljelijänä pitäen vuokralla ensin Valkealan pitäjän kirkkoherran virkataloa ja sitten Jaalassa Purolan virkataloa. Hän oli 1891–1894 Porissa kaupungininsinöörin apulaisena ja kaupungin maiden kartoittajana. Sarlin oli tämän jälkeen 1896–1898 asioitsijana ja Wiipurin Sanomien toimittajana Viipurissa. Vuosina 1898–1900 Sarlin toimi Savonlinnassa ilmestyneen Savonlinna-lehden päätoimittajana.

Sarlin työskenteli sitten 1900–1901 kartoittajana Kymintehtaalla kunnes muutti Helsinkiin, jossa hän oli Työmies-lehden toimittajna 1902–1903 ja Työmiehen Illanvietto -nimisen kaunokirjallisen viikkolehden toimittajana 1902–1904. Sarlin erotettiin 1904 lehdestä sen laskeneen levikin ja Sarlinin kannattamien teosofisten ajatusten takia.
 
Tämän jälkeen Sarlin ryhtyi huonekalutehtailijaksi perustaen Helsinkiin 1904 Helsingin Bambuputkihuonekalutehdas Hj. B. Sarlin -nimisen yrityksen. Tehtaan nimeksi tuli 1911 Korihuonekalutehdas ja se oli toiminnassa kymmenkunta vuotta noin vuoteen 1914 saakka. Vuonna 1908 Sarlin perusti Kustannusliike Tarmo -nimisen kustantamon, joka julkaisi Sarlinin nimimerkillä Asa Jalas kirjoittamia teoksia, muun muassa yhdeksänosaisen Keinottelu maailman herrana -kirjasarjan, jossa hän arvosteli voimakkaasti valtiokirkkoa. Sarlin kirjoitti samalla nimimerkillä myös vapaa-ajattelijain Vapaa Ajatus -lehteen 1910–1916 useita kirjoituksia.

Sarlinin kustantamo julkaisi 1909 Pjotr Kropotkinin teoksen Hirmuvalta Venäjällä 1905–1909. Sarlin ja kirjan suomentaja Mikko Hyrskymurto joutuivat tämän vuoksi syytteseen majesteettirikoksesta. Turun hovioikeus antoi Sarlinille vapauttavan tuomion, mutta senaatti muutti vuonna 1913 päätöstä niin, että Sarlin tuomittiin 7 kuukauden vankeusrangaistukseen. Hän joutui lopulta olemaan Helsingin lääninvankilassa hieman yli neljä kuukautta joulukuusta 1914 huhtikuuhun 1915. Vankilakokemuksiaan Sarlin kuvasi nimimerkillä Asa Jalas kirjoittamassaan kirjassa Ihmiskidutus 20:llä vuosisadalla. Vankilat.

Sarlin joutui syytteeseen myös jumalanpilkasta Keinottelu maailman herrana -kirjasarjansa teosten takia. Turun hovioikeus tuomitsi hänet toukokuussa 1916 Jumalan ja hänen pyhän sanansa jatketusta pilkkaamisesta kuuden kuukauden vankeusrangaistukseen. Sarlin valitti päätöksestä senaattiin, ja asian käsittely oli vielä kesken kun Venäjällä puhkesi 1917 maaliskuun vallankumous. Senaatin päätöksellä marraskuussa 1917 syyte Sarlinia vastaan raukesi ja hän vapautui vankeusrangaistuksesta.

Sarlin kuoli elokuun alussa 1919 pitkään sairastamaansa diabetekseen. Hänet on haudattu Mikkelin maaseurakunnan hautausmaalle (nykyinen Rouhialan hautausmaa).

Alfred Bernhard Sarlinin veljiä olivat lehtori, kirjailija ja suomentaja Aron Josef Sarlin sekä horrossaarnaaja Helena Konttisen elämäkerran kirjoittaja rovasti Karl Kristfrid Sarlin. Hänen sisarensa oli laulunopettaja Anna Sarlin.

Teoksia 
Omalla nimellä:
 Nurkkalan kaupungissa, kertomus, julkaistu teoksessa Uuden ajan kynnyksellä. Suomen Työväen Albumi.   1900
 Jaakon Taavi, kertomus.     Työväen sanomalehti oy,  Helsinki 1901
 Keinottelu maailman herrana 7 : Pelastusarmeija.     Vapaa ajatus, Helsinki 1916
Nimimerkillä Asa Jalas:
 Hallitsijat Jumalan armosta : otteita Venäjän hallitsijain historiasta alkuajoilta Aleksanteri I hallituskauteen luotettavien lähteiden mukaan esittänyt Asa Jalas.       Kustannusliike Vellamo, Helsinki 1908, Wm. Heino, Fitchburg, Massachusetts 1909 (Kirjan 1909 Yhdysvalloissa ilmestynyt painos löytyy Internet Archivesta)
 Venäjän valta tositapausten valossa : otteita Venäjän historiasta Aleksanteri I ajoilta meidän päiviimme.    Kustannusliike Tarmo, Helsinki 1908
 Keinottelu maailman herrana 1 : Valtiokirkko.     Kustannusliike Tarmo, Helsinki 1912, 2. painos 1917
 Keinottelu maailman herrana 2 : Luomistaru ja vedenpaisumus.     Kustannusliike Tarmo, Kuopio 1913
 Keinottelu maailman herrana 3 : Pyhät esi-isämme ja Ekyptin ihmeet.     Kustannusliike Tarmo, Tampere 1913
 Keinottelu maailman herrana 4 : Ihmeet korvessa ja Luvatun maan vallotus.     Kustannusliike Tarmo, Tampere 1913
 Keinottelu maailman herrana 5 : Raamatun suurmiehiä.     Kustannusliike Tarmo, Tampere 1913
 Keinottelu maailman herrana 6 : Uusi testamentti.     Kustannusliike Tarmo, Tampere 1913
 Keinottelu maailman herrana 8 : Lähetyslaitos.     Kustannusliike Tarmo, Helsinki 1917
 Keinottelu maailman herrana 9 : Ihmiskidutus 20:llä vuosisadalla : vankilat.     Kustannusliike Tarmo, Helsinki 1917

Suomennoksia 
 Miten Jesus kuoli? : tärkeitä historiallisia tietoja Essealaisveljeyskuntaan kuuluvan silminäkijän latinalaisesta käsikirjoituksesta; mukaellen ruotsalaisen ja 5:nen saksalaisen painoksen mukaan suomentanut A. B. Sarlin.      Vihtori Kosonen, Helsionki 1908, Työmies kustannusyhtiö, Superior, Wisconsin 1915

Lähteet 
 Kimmo Sundström : Alfred Bernhard Sarlin - agronomi, kirjailija, anarkisti
 Pohjoissavolaisen kaunokirjallisuuden bibliografia : A. B. Sarlin
 Teoslista Fennica-tietokannasta

Aiheesta muualla 
 Eelis Gulin : Alfred Bernhard Sarlin 1860-1919, Elämänkertoja ja kuvauksia suvun elämästä. Sukuseura Sarlinin julkaisuja 2. Helsinki 1976

Suomalaiset uskontokriitikot
Suomalaiset kirjailijat
Suomalaiset anarkistit
Vuonna 1860 syntyneet
Vuonna 1919 kuolleet